เรื่องร้องเรียน (ทางเท้า,ถนน,ความสะอาด) วันที่ 2022-06-23 12:20:47 — แขวงวัดโสมนัส เขตป้อมปราบศัตรูพ่าย กรุงเทพมหานคร
เรียน รศ.ดร. ชัชชาติ สิทธิพันธุ์ และคณะ

เนื่องด้วยท่านได้รับการเลือกตั้งผู้ว่าราชการกรุงเทพมหานครในครั้งนี้ กระผมจึงขอรายงานปัญหาที่พบเกี่ยวกับพื้นที่สำหรับจอดรถขยะในเขตป้อมปราบศัตรูพ่าย (หลังวัดโสมนัส)

ปัญหาที่พบ คือ พื้นที่สำหรับจอดรถขยะไม่เพียงพอ ทำให้เกิดการนำรถขยะมาจอดริมถนนในบริเวณใกล้เคียงซึ่งเกิดการจอดแบบเกินช่องจราจร (Lane) ประกอบกับความกว้างของถนนที่ค่อนข้างแคบ (ซอย) ส่งผลให้การสัญจรทั้งทางพาหนะและทางเท้าไม่สะดวก เช่น เมื่อรถยนต์ต้องการเลี้ยวออกจากซอย หรือ เมื่อต้องการข้ามถนนในบริเวณดังกล่าว อีกทั้ง ส่งผลกระทบต่อทัศนวิสัยในการมองเห็น

อ้างอิงพิกัดของพื้นที่ดังกล่าวตามลิงก์ของแอปพลิเคชัน (Application) กูเกิล แมป (Google Map) ดังลิงก์ 

https://goo.gl/maps/s7aPd8BNcYpww3p69

จึงขอรายงานปัญหาดังกล่าว พร้อมเสนอให้มีการจัดระเบียบพื้นที่ดังกล่าวให้ดียิ่งขึ้นต่อไป

(เพิ่มเติม 1)
ขอรายงานเพิ่มเติมนะครับ

- พอดีเพิ่งเห็นล่าสุด เหมือนเขาจะใช้พื้นที่จอดรถขยะมาปลูกพวกต้นไม้ดอกไม้กระถาง (ไม่แน่ใจว่าคือหน่วยงานเดียวกันหรือไม่) ส่วนตัวอยากให้มีการ Priority ในส่วนนี้ให้ดีด้วยครับ อาทิ พื้นที่จอดรถขยะควรใช้สำหรับจอดเท่านั้น แล้วถ้ามีพื้นที่เหลือจริง ๆ ค่อย allocate ส่วนอื่นเข้ามา

- ช่วงที่ผมว่ามีปัญหาหนักมาก คือ ช่วงเย็นของแต่ละวัน เนื่องจาก ทางหลังวัดโสมนัสฯ จะเป็นพื้นที่กองฌาปนกิจซึ่งจะมีบุคคลมาเข้าร่วมพิธีศพจำนวนมาก ทำให้พื้นที่จอดรถโดยรอบไม่เพียงพอ ประกอบกับการนำรถขยะมาจอดในบริเวณรอบข้างซึ่งกินพื้นที่ค่อนข้างมาก ซึ่งส่งผลทั้งต่อแขกที่มาร่วมพิธีศพ และประชาชนที่ต้องสัญจรในบริเวณดังกล่าว

ข้อเสนอแนะ
จากการสังเกต พบว่า จะมีแค่ช่วงเดียวที่เก็บรถขยะเรียบร้อยที่สุด ไม่มีการนำรถขยะมาจอดริมถนนมากจนเกินควร นั่นคือ วันที่มีกำหนดการเสด็จพระราชดำเนิน/เสด็จ ของพระบรมวงศานุวงศ์มาในพิธีศพ ซึ่งเป็นการสมควรอย่างยิ่งที่จะต้องถวายพระเกียรติ อย่างไรก็ตาม แสดงให้เห็นว่าทางผู้ที่เกี่ยวข้องสามารถจัดการกับปัญหาดังกล่าวได้ จึงเสนอให้นำมาปรับใช้กับสถานการณ์ปกติด้วยครับ

(เพิ่มเติม 2)
ได้ประสานงานเพิ่มเติมไปทาง ส.ก. ของเขตป้อมปราบศัตรูพ่ายอีกทางด้วยครับ ซึ่งทาง ส.ก. ได้ทำหนังสือส่งไปทางผู้รับผิดชอบเรียบร้อยแล้ว แต่ขออนุญาตแจ้งมาทางนี้อีกด้วยครับ เผื่อปัญหาไม่ได้รับการแก้ไข

ด้วยความเคารพอย่างสูง
ประชาชนในเขตป้อมปราบศัตรูพ่าย